Premiérový singel z nového albumu vyjde koncom septembra.
BRATISLAVA 30. júla - Anglická speváčka Ellie Goulding, ktorá v USA stále boduje so singlom Lights, vydá 8. októbra svoj druhý štúdiový album.
Nasledovník debutu Lights (2010) sa na trh dostane pod názvom Halcyon.
Prvým singlom z nahrávky bude skladba Anything Could Happen, ktorá vyjde 30. septembra.
Goulding album produkovala spoločne s Jimom Elliotom. Ten je známy spoluprácou s Kylie Minogue a Ladyhawke.
Dvadsaťpäťročná Ellie Goulding je víťazkou ankety talentov BBC Sound of 2010 a držiteľkou Brit Award v kategórii Critics\' Choice.
Na konte má spomenutý album Lights, z ktorého vyšli single Starry Eyed, Under the Sheets, Guns and Horses alebo The Writer.
V USA táto nahrávka vyšla až v marci 2011 s bonusovým singlom Lights. Vlani v apríli Goulding spievala na svadbe princa Williama a jeho manželky Catherine, vojvodkyne z Cambridgea. V súčasnosti speváčka chodí s americkým producentom Skrillexom, s ktorým sa zoznámila cez e-mail.
Informácie pochádzajú z webovej stránky nme.com a archívu agentúry SITA.